  Анжелика Тихонова корреспондент Бигер элькунын пиналъёс пӧлын удмурт лулчеберетъя «Мудорвай» вожвылъяськон йылпумъяськиз, соин валче Казаньын гала-концерт лэсьтӥзы. Ужрадэ 64 нылпиос пыриськизы. Со сярысь ивортодэтъя «Удмуртия» агентстволэн корреспондентэзлы Татарстанысь удмуртъёслэн автономизылэн быдэсъясь кивалтӥсез Ольга Чайникова вераз. Туэ «Мудорвай» вожвылъяськон витетӥзэ ортчиз. Йылпумъясь ужрадэ Мамадыш, Кукмор, Балтась, Менделеевск, Огырчи ёросъёсысь но Удмуртиысь Алнаш ёросысь зоная люкетъёсын вормисьёс пӧлысь устоосыз вуылӥзы. Ольга Чайникова пусйиз, арысь аре пиналъёслэн номеръёссы умойгес но умойгес луо, пыриськисьёслэн лыдзы но йылэ. Котькуд ёрос ас дӥськутсэ возьматыны тырше. Отчы удмуртъёс гинэ уг пырисько, бигеръёс но, ӟучъёс но. Удмурт кылын кырӟало, кылбур лыдӟо. Сое туж зол висъяло, малы ке шуоно та конкурс удмурт кылэз азинтон но утён понна гинэ малпамын ӧвӧл, эшъяськон но умой мед луоз шуыса. <…> Милям лулчеберетэнымы мукет калыкъёс но мед тодматскозы шуыса, мед гажалозы шуыса Ольга Чайникова, Татарстанысь удмуртъёслэн автономизылэн быдэсъясь кивалтӥсезПиналъёслэсь ужъёссэс вить номинациосъя дунъязы: «Удмурт выжыкыл» темая суред; удмурт калык эктонэз быдэстон; удмурт кырӟанэз коллективен быдэстон; удмурт кырӟанэз оген быдэстон но удмурт кылбур лыдӟон. Котькудаз арлыдъя кык категориосъя куинь вормисьёсты шараязы. Ваньзэсты ик кузьымъёсын но дипломъёсын пусйизы. Ольга Чайниковалэн верамезъя, туэ зоная ужрадъёс кӧня ке мукет сямен ортчизы. Кылем аръёсы гала-концертъёс Балтась, Кукмор ёросъёсын, Менделеевск, Огырчи ёросъёсын – огазеяськыса – ортчо вал. <…> Нош таяз аре югдурен сэрен радзэ кӧня ке воштӥмы Ольга Чайникова, Татарстанысь удмуртъёслэн автономизылэн быдэсъясь кивалтӥсезОзьы, туэ люкаськыса гала-концерт радъям интые, ёросъёсысь вань вормисьёслэн номеръёсынызы одӥг видео лэсьтозы но мерлыко вотэсъёсы поттозы. Со сяна, туэ Кукмор ёросын очной тур но ортчытыны ӧз быгатэ, видеоужъёсъя гинэ дунъязы. Соин ик соослэсь ужъёссэс но огазеяса поттозы.  Тодэ вайытом, «Театральное Привольжье» фестивальлэн улосвыл люкетаз туэ удмурт кылын куинь спектакль ӵектӥзы. Тегъёс: Лулчеберет вожвылъяськон пиналъёс удмуртъёс Татарстан  